¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Aruntanaka (1, 2)
-
Colosas markankirinakan Cristo Jesusar confiyapjjatapatwa Pablojj yuspäri (3-8)
-
Espíritu santojj churki uka amuytʼampi jiltaskakiñataki oración (9-12)
-
Cristojj kuna lurañanakanisa (13-23)
-
Pablon congregacionar yanaptʼañatak wal chʼamachasitapa (24-29)
1 Naya Pablojj Diosan munañapatwa Cristo Jesusan apostolopätjja. Nayajj Timoteo jilatasamp chikawa
2 santo jilatanakaru ukhamaraki Cristot jan jitheqtiri jilatanakar qellqanipjjsma, khitinakatï Colosas markankapkta ukanakaru:
Dios Awkisan wali khuyapayasiñapasa sumankañapasa jumanakampïpan.
3 Jumanakatak oración lurapjjta ukhajja, Jesucristo Tatitusan Dios Awkiparojj yuspärapjjapuntwa.
4 Cristo Jesusar confiyapjjatamatsa taqpach santo jilatanakar munasipjjatamatsa nanakajj istʼapjjtwa, ukatwa nanakajj Diosar yuspärapjjta.
5 Kuna bendicionatejj alajjpachan jumanakatak imatäki uk suyapjjatam laykuw ukham chuymanïpjjtajja. Kunapachatï cheqa yatichäwinaka, mä arunjja suma yatiyäwinak istʼapkta ukhaw uka bendicionjjat yateqapjjtajja.
6 Jumanakan ukar purinki uka suma yatiyäwinakajja, kunjamtï oraqpachan jiltaski achoqaskaraki ukhamarakiw jumanak taypin jiltaski achoqaskaraki, kunürutejj Diosan cheqpach wali khuyapayasiñapat istʼapkta, sum yateqapkarakta uka urutpacha.
7 Ukjja jan jitheqtir Epafras munat jilatasatwa yateqapjjtajja, jupajj Criston mä esclavopjamaw nanak lantejj serviski.
8 Jumanakajj Diosan espiritupan yanaptʼatajj kunja munasirïpjjtas uksa, juparakiw nanakar yatiyapjjetu.
9 Ukatwa nanakajj ukanakat istʼapkta ukürutpachajj jumanakatak jan jaytas orarapipjjsma, mayirapipjjaraksma, jumanakajj taqe yatiñampi espíritu santojj churkistu uka amuytʼampi Diosan munañap sum uñtʼapjjañamataki.
10 Ukhamatwa Jehová Diosatakjam sarnaqapjjäta, ukhamat jupar wal kusisiyañataki, suma luräwinak lurapjjañamataki, Diosar sum uñtʼañansa jiltasipkakiñamataki.
11 Diosajj kʼajkir jachʼa chʼamapampi jumanakar chʼamañchañapataki, ukhamat taqe kunsa pacienciampi, wali kusisita aguantapjjañamataki,
12 alajjpachankir Awkir yuspärapjjañamataki. Jupaw jumanakar wakichapjjtamjja, ukhamat qhanankapki uka santo jilatanakamp chika herencia katoqapjjañamataki.
13 Jupaw jiwasarojj chʼamakan munañapatjja salvistu, juparakiw munat Yoqapan reinopar apsunistu.
14 Yoqap taypiw juchat kutsuyasajj salvistu, juchanakasatsa perdonarakistu.
15 Jupajj jan uñjkañ Diosar uñtasitawa, taqpach luratanakatjja juparakiw nayrïrejja.
16 Diosajj jupa taypiw taqe kunatï alajjpachansa oraqensa utjki ukanak luräna. Jupa taypirakiw uñjkañäki, jan uñjkañäki ukanaksa, trononaksa, munañaninaksa, gobiernonaksa, autoridadanaksa utjayarakïna. Taqe yaqha luratanakajj jupa taypiw lurasïna, jupatak luratarakiwa.
17 Janïr yaqha luratanakajj utjkäna ukhaw jupajj utj-jjäna, jupa taypiw Diosajj taqe kunsa lurarakïna.
18 Cristow cuerpon pʼeqepajja, mä arunjja congregacionan pʼeqepajja. Jupaw taqe kunan qalltapajja, juparakiw jiwatanak taypit nayrïr jaktanirejja, ukhamajj jupaw taqe kunan nayrïripajja.
19 Diosasti Cristojj taqe kunan phoqatäñapwa munäna,
20 Cristo taypejj taqe yaqha luratanakjja, mä arunjja oraqenkirinaksa alajjpachankirinaksa jupamp sumankthapiyañwa munarakïna. Cristojj tʼaqesiñ lawan wilap wartasitapatwa uka sumankañajj utji.
21 Mä tiemponjja jan wali lurañanakaki pʼeqenakaman utjatap laykojja Diosan enemigopäpjjayätawa jupatsa jayankapjjarakiyätawa.
22 Jichhasti Diosaw khititï jiwki ukan cuerpop taypejj jumanakar jupa pachpampi sumankthapiyapjjtamjja, ukhamat jupa nayraqatanjja santo, jan kuna kamachtʼata, jan juchañchata ukham uñstapjjañamataki.
23 Ukhamarus jumanakajj Diosar confiyas sarnaqasipkakim, cimientjjar suma uttʼayatäpjjam, suma saytʼatäpjjarakim. Suma yatiyäwinak istʼasajja kuna bendiciontejj suyasipkta ukatsa janirak jitheqtapjjamti, uka suma yatiyäwinakajj oraqpachanwa yatiyasjje, naya Pablojj uka suma yatiyäwinak yatiyañatak uttʼayatätwa.
24 Jumanak layku tʼaqesisajja wali kusisitätwa, Cristjamaw nayajj tʼaqesiskta, Criston cuerpop layku, mä arunjja congregación layku tʼaqesitajajj janïraw phoqatäkiti.
25 Kuna lurañtï Diosajj churkitu ukarjamaw nayajj aka congregacionar serviñatak uttʼayatätjja, ukhamat jumanak layku Diosan arunakap taqe chuyma yatiyañajataki,
26 mä arunjja Diosan imantat amtap yatiyañajataki. Uka imantat amtajja nayra pachanakatsa nayra tiempo jaqenakatsa imantatänwa, jichhasti santo servirinakapar qhanañchatäjjewa.
27 Diosajj wali valorani imantat amtapjja, munañaparjamaw santo servirinakap taypejj yaqha markanak taypin qhanañchaski. Jumanakajj Cristomp mayakïpjjatamatwa jupamp chik jachʼañchatäñ suyasipktajja, ukaw Diosan uka imantat amtapajja.
28 Jiwasajj Cristotwa taqe jaqenakarojj yatiyasktanjja, ewjjtʼasktanjja, taqe yatiñampiw yatichaskaraktanjja, ukhamat taqe jaqenakarojj Dios nayraqatan Criston arkirinakapjam phoqata uñstayañasataki.
29 Ukatwa nayajj wal trabajiskta, jupajj churkitu uka chʼamampirakiw nayajj wal chʼamachasiskta.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Colosenses 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn